**Λάμπρος Κουλουμπαρίτσης**

**Βιογραφικό**

Ο **Λάμπρος Κουλουμπαρίτσης** είναι Ομότιμος Καθηγητής φιλοσοφίας στο Πανεπιστήμιο των Βρυξελλών (ULB), όπου δίδαξε αρχαία και μεσαιωνική φιλοσοφία, καθώς και τη μεταφυσική. Είναι μέλος της Βασιλικής Ακαδημίας του Βελγίου και αντεπιστέλλον μέλος της Ακαδημίας Αθηνών. Είναι επίσης επίτιμος διδάκτωρ των Πανεπιστημίων Oradea (Ρουμανία), Λιέγης (Βέλγιο), Λίλλης (Γαλλία), Αθηνών, Κρήτης και Θεσσαλονίκης.

 Ως επισκέπτης καθηγητής εδίδαξε σε πολλά Ευρωπαϊκά Πανεπιστήμια, κυρίως στο πλαίσιο Ευρωπαϊκών Προγραμμάτων στη Γαλλία, Ιταλία, Ισπανία και Ελλάδα. Εδίδαξε τέσσρερα χρόνια στο πανεπιστήμιο της Bourgogne και δύο χρόνια στο Πανεπιστήμιο της Lyon 3, στην Γαλλία. Εδίδαξε επίσης στην Ιταλία : τέσσερα χρόνια στο Πανεπιστήμιο της Aosta και ένα τρίμηνο στο Istituto Italiano per gli Studi filosofici.

 Ως Καθηγητής ο Λ.Κ. δίδαξε σε άνω των 30.000 φοιτητών και στο πλαίσιο του Κέντρου της Αρχαίας Φιλοσοφίας του Πανεπιστημίου των Βρυξελλών εκπαίδευσε πολλούς ερευνητές, εκ των οποίων 18 έχουν γίνει καθηγητές Πανεπιστημίου, 9 στο Βέλγιο και 9 στο εξωτερικό (Ιαπωνία, Ιράν, Κογκό, Ισπανία, Αγγλία και Καναδά).

 Ο Λ.Κ. έχει δημοσιεύσει 250 μελέτες φιλοσοφίας και 10 βιβλία. Έχει διευθύνει συλλογικές πραγματείες, 9 μόνος και 13 σε συνεργασία. Οι πιο πολλές δημοσιεύσεις του είναι στα γαλλικά. Βραβεύτηκε από την Γαλλική Ακαδημία (1994) για το σύνολο του έργου του, και ιδιαίτερα για το βιβλίο του *Στις Απαρχές της Ευρωπαϊκής Φιλοσοφίας* (Prix gegner). Για το ίδιο βιβλίο πήρε βραβείο (Duculot, 1995) από τη Βελγική Ακαδημία. Η Γαλλική Ακαδημία τον βράβευσε επίσης το 1999 με το βραβείο Λογοτεχνίας και Φιλοσοφίας Montyon, για την *Ιστορία της Αρχαίας και Μεσαιωνικής Φιλοσοφίας*. Μέχρι το 2000, ο Λ.Κ. ασχολήθηκε κυρίως με την αρχαία και μεσαιωνική φιλοσοφία. Σήμερα ασχολείται με τη σύγχρονη φιλοσοφία και με σύγχρονους προβληματισμούς. Αφετηρία αυτής της καινούργιας πορείας του είναι τα βιβλία του, *Η Εγγύτητα και το Ζήτημα του Ανθρώπινου Πόνου* (2005, 759 σελ.), *Η Φιλοσοφία Αντίκρυ στο Ζήτημα της Πολυπλοκότητας* (2 τόμοι 2014) 613 και 685 σελ.), *Η πολυπλοκότητα του τεκτονισμού* (2018 με δεύτερη έκδοση, 685 σελ.) και *Η αφηγηματική βία* (2019, 637 σελ.).

 Η τελευταία μελέτη που συντόνισε με τον Michel Grodent, αφιερώθηκε στην Επανάσταση του 1821, και δημοσιεύτηκε από το βελγικό περιοδικό *Ulenspiegel*, 2021. Συνεισέφερε ο ίδιος με μιά μελέτη σχετική με τη φιλοσοφία της Επανάστασης και με 100 σελίδες όπου παρουσιαζει ένα πανόραμα της ιστορίας του ελληνισμού από την αρχαϊκή εποχή μέχρι σήμερα. Ετοιμάζει ένα βιβλίο στα ελληνικά με θέμα *Η πολιτική φιλοσοφία του Νίκου Καζαντζάκη*.

**Ελληνικές μεταφράσεις:**

**1.** Το *Histoire de la Philosophie Ancienne et Médiévale* (*Ιστορία της Αρχαίας και Μεσαιωνικής Φιλοσοφίας*). Ο 1ος Τόμος (750 σελ.) κυκλοφόρησε τέλος του 2008 από τον εκδ. οίκο Εξάντας. Ο 2ος Τόμος (*Από τον Πλωτίνο έως τον Πλήθωνα*), θα εκδοθεί το 2023 από τις εκδόσεις Καστανιώτη, με επικαιροποιημένη Εισαγωγή για την μεσαιωνική φιλοσοφία.

**2.** Το *La Physique d’Aristote* (*Η Φυσική του Αριστοτέλη*), Ακαδημία Αθηνών, 2012.